Η άνιση αντιμετώπιση του Δήμου Αμαρουσίου

Ανακοίνωση του Γραμματέα της Δ.Ο. ΠΑΣΟΚ Αμαρουσίου Νίκου Γκιώνη

Αυτά που συνέβησαν στην προσπάθεια για να μας παραχωρήσει αίθουσα ο Δήμος Αμαρουσίου μπορούν να χαρακτηριστούν είτε ως εμπαιγμός, είτε ως πλήρης αποσυντονισμός, είτε πολύ απλά ως διάκριση.

Την Παρασκευή 26 Ιανουαρίου 2018 επισκέφθηκα το γραφείο της αντιδημάρχου κ. Ειρήνης-Μαρίας (Ρένας) Χαλιώτη για να αιτηθώ αίθουσα προς πραγματοποίηση εκδήλωσης για προσυνεδριακό διάλογο του Κινήματος Αλλαγής. Η υπάλληλος που είχε το ημερολόγιο και τη γνώση για τη διαθεσιμότητα αίθουσας μου προέβαλε ως μόνη πιθανή ημερομηνία την 14η Φεβρουαρίου για την οποία αμέσως κατέθεσα αίτημα με Αρ. Πρωτ. 3851/26-01-2018.

Οι μέρες πέρασαν και την Παρασκευή 9 Φεβρουαρίου μου τηλεφώνησε ο υπεύθυνος του Δικτύου Εμπιστοσύνης του Κινήματος Αλλαγής κ. Πάνος Μαΐστρος που έχει αναλάβει να διεξαγάγει εκλογές και με ενημέρωσε πως έλαβε εκείνος έγκριση για συνεδρίαση του Δικτύου στην αίθουσα εκδηλώσεων του Δημαρχείου και ότι ενημερώθηκε πως θα γινόταν η προσυνεδριακή εκδήλωση στην αίθουσα του δημοτικού συμβουλίου. Αμέσως επικοινώνησα με το γραφείο της κ. Χαλιώτη για να ενημερωθώ και να ξεκινήσω την ειδοποίηση των ομιλητών και την κινητοποίηση της βάσης για να συμμετάσχει στην εκδήλωση.

Μέχρι τις 15:30 το μεσημέρι ερχόμουν τακτικά σε επικοινωνία με την ίδια την κ. Χαλιώτη και την υπάλληλο που προανέφερα και η απάντησή τους ήταν πως εκκρεμεί η υπογραφή του Δημάρχου για την παραχώρηση της αίθουσας. Η κ. αντιδήμαρχος μιλούσε για τυπικό ζήτημα αλλά δεν μου επέτρεπε να ξεκινήσω την οργάνωση της εκδήλωσης αν δεν λαμβάναμε την τελική έγκριση. Μετά τις 16:00 κανείς πλέον δεν απαντούσε στα συγκεκριμένα τηλέφωνα.

Στάλθηκε emailστη διεύθυνση dimarxos@maroussi.grτην Παρασκευή λίγο μετά τις 16:00 ότι πλέον ακυρώνουμε το αίτημά μας γιατί δεν είναι δυνατόν ούτε να ειδοποιηθούν οι ομιλητές, ούτε να κινητοποιηθούν τα μέλη σε ένα τόσο μικρό χρονικό διάστημα. Επίσης δόθηκε υπόσχεση για δημοσιοποίηση του περιστατικού την ερχόμενη Τρίτη. Σήμερα 13 Φεβρουαρίου με περίσσιο θράσος έλαβα κλήση από αριθμό του Δήμου για να με ενημερώσουν πως λάβαμε την αίθουσα για εκδήλωση του Κινήματος Αλλαγής. Φυσικά αναδείξαμε ότι αυτό είναι ασύστολη κοροϊδία και πως δεν είναι δυνατόν να οργανωθεί καμία εκδήλωση όταν ο τόπος καθορίζεται την προηγούμενη μέρα από την εκδήλωση.

Για να προλάβουμε απαντήσεις από πιθανά δελτία Τύπου του Δήμου αναγνωρίζουμε το μεγάλο ποσοστό των Μαρουσιωτών που εμπιστεύτηκαν τον Δήμαρχο Αμαρουσίου. Κέρδισε την εμπιστοσύνη τους και για αυτό είναι δήμαρχος της πόλης. Ούτε θέλουμε να μπούμε σε μία διαδικασία άχρωμης αντιπολίτευσης. Ο κόσμος είναι ο καλύτερος κριτής και η κρίση του έχει εκφραστεί και θα συνεχίσει να εκφράζεται.

Οι ευθύνες όμως αυτής της άνισης αντιμετώπισης ή της έλλειψης συντονισμού ενός συγκεντρωτικού συστήματος που μόνο η υπογραφή δημάρχου εγκρίνει παραχώρηση μιας αίθουσας ή πολύ απλά της υποβάθμισης μιας Οργάνωσης έχουν όνομα και επώνυμο και περιμένουμε τόσο τον καταλογισμό των ευθυνών, όσο και την ειλικρινή απολογία από μέρους των υπευθύνων.

Υ.Γ. Αίθουσα από τη Δήμο πλέον θα ζητούν όσοι εισακούγονται και λαμβάνουν εγκρίσεις πιο γρήγορα ή θα αναζητηθεί ιδιώτης να στηρίξει τις εκδηλώσεις μας.

Με εκτίμηση,

Νίκος Γκιώνης

Γραμματέας Δ.Ο. ΠΑΣΟΚ Αμαρουσίου